Ditsem Nuus - Waaghalsige Dawid
Geskryf deur Louise Gevers, www.versndag.co.za
"Maar julle sal krag ontvang wanneer die Heilige Gees oor julle kom, en julle sal my getuies wees …" Handelinge 1:8
"Wie is hierdie heiden, hierdie Filistyn, nogal dat hy die linies van die lewende God verkleineer?" (1 Samuel 17:26) Hierdie was die woorde van 'n jong skaapwagter wat besef het dat Goliat, die groot vegter van 'n heidense leër, God beledig en hy was ontsteld dat die Israeliete te bang was om teen hom te veg.
Alhoewel nog jonk, het Dawid 'n passie vir God gehad en het hy reeds geleer om, daar waar hy sy vader se skape opgepas het, op God te vertrou vir beskerming. Sy eerste dapper daad was om aan te bied om teen die reus te gaan veg, en sy tweede was om te kies om nie die wapenrusting aan te trek vir die geveg teen Goliat nie.
Dawid het gesê: "Die Here, wat my gered het uit die kloue van die leeu en uit die kloue van die beer, Hý sal my red uit die mag van hierdie Filistyn." (1 Samuel 17:3437)
Watter wonderlike woorde van geloof is hierdie nie! Aangevuur deur die Gees, berei Dawid homself voor vir die geveg deur klippies in die spruit uit te soek. Toe het hy teen Goliat gaan veg slegs gewapen met sy kierie, 'n slingervel en vyf gladde klippies. "Jý kom na my toe met 'n dolk en 'n spies en 'n swaard, maar ék kom na jou toe in die Naam van die Here die Almagtige, die God van die linies van Israel, wat jy verkleineer het." (1 Samuel 17:45)
Wat ons hier sien, is 'n geval waar God weer eens deur die krag van sy Heilige Gees in die lewe van 'n gewone mens werk om deur sy godgegewe talente iets buitengewoons te kan doen. Ons kan ook standpunt inneem en die Heilige Gees toelaat om ons te verander.
Gebed: Genadige Vader, help my om op dieselfde waaghalsige manier as Dawid 'n kanaal vir u Gees te wees sodat ek waarlik van U kan getuig. Help my om nie vir die Goliats van die lewe bang te wees nie, maar om standpunt teen hulle in te neem. Ek bid dit in u groot en magtige Naam. Amen